Diari Oficial de la Generalitat Valenciana


Sumari del DOGV 6789, del 05-06-2012 (2012/5536)

DECRET 89/2012, d'1 de juny, del Consell, pel qual s'aprova l'alteració dels termes municipals de Canals i l'Alcúdia de Crespins.
---------------------------------------------------------------------------------------------------------------------------------

### Dades del document

Número de DOGV
:   6789

Data del DOGV
:   05-06-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/5536


Data del document
:   01-06-2012

Organisme emissor
:   Conselleria de Presidència

Tipus de document
:   Decret

Descriptors 

:   * Alcúdia de Crespins, l'
    * Canals
    * administració local

DECRET 89/2012, d'1 de juny, del Consell, pel qual s'aprova l'alteració dels termes municipals de Canals i l'Alcúdia de Crespins. [2012/5536]  
D'acord amb el que disposa l'article 14 de la Llei 8/2010, de 23 de juny, de Règim Local de la Comunitat Valenciana, acollint-se a la possibilitat de tramitació voluntària i conjunta del procediment prevista en l'article 10 del Reglament de Població i Demarcació Territorial de les Entitats Locals, aprovat pel Reial Decret 1690/1986, d'11 de juliol, els ajuntaments de Canals i l'Alcúdia de Crespins han tramitat un procediment d'alteració dels respectius termes municipals.   
  
Es justifica esta iniciativa en el fet inqüestionable que l'expansió dels respectius nuclis urbans ha creat, en determinats sectors, un continu urbà on resulta extremadament complex definir el traçat de la línia divisòria intermunicipal, que circula sobre vivendes a les quals dividix en porcions pertanyents a diferents municipis, i afecta la xarxa viària i les xarxes de servicis municipals de forma incoherent, cosa que en dificulta la gestió i el manteniment.  
La solució que proposen ambdós ajuntaments, de comú acord, consistix a intercanviar entre si les porcions de cada terme municipal que resulten necessàries per a possibilitar que la línia divisòria circule per l'eix de la xarxa viària, procurant, com s'acredita en l'expedient, que les xarxes de servicis municipals recaiguen en la part de la xarxa viària que passa a integrar els seus respectius termes municipals. L'alteració proposada implica que una superfície de 6.112,76 metres quadrats del municipi de Canals s'incorpore el terme de l'Alcúdia de Crespins que, al seu torn, cedix a Canals una superfície de 5.272,68 metres quadrats. La diferència de 840,08 metres quadrats, a favor de l'Alcúdia de Crespins, no es considera significativa en la mesura que correspon a xarxa viària ja executada i mantindrà este ús en el futur. No obstant això, la superfície realment afectada es concretarà definitivament una vegada que es procedisca a la fixació sobre el terreny de la nova línia límit intermunicipal tenint en compte les recomanacions de la Diputació Provincial de València que des del punt quilomètric 0+820 al 0+850 de la CV-593 tant la carretera com tots els seus elements funcionals (talussos, obres complementàries, etc.) queden dins del terme municipal de Canals.  
  
En conseqüència, concorren els motius previstos en els articles 7.1.a) i 16.1.a) de la Llei 8/2010, de 23 de juny, de la Generalitat, de Règim Local de la Comunitat Valenciana, per a justificar com a necessària l'alteració dels termes municipals tal com ha sigut proposada per ambdós ajuntaments.   
Així mateix, s'han complit els tràmits de procediment previstos en l'article 14 de la Llei 8/2010, de 23 de juny, de la Generalitat, de Règim Local de la Comunitat Valenciana, exceptuant-ne l'informe del Consell Tècnic de Delimitació Territorial, que no ha pogut ser emés pel fet que l'esmentat òrgan col·legiat no s'ha constituït formalment.  
  
Per tot l'anterior, de conformitat amb allò que disposen l'article 33 de la Llei del Consell l'article 13 de la Llei 7/1985, de 2 d'abril, Reguladora de les Bases del Règim Local, i l'article 14 de la Llei 8/2010, de 23 de juny, de la Generalitat, de Règim Local de la Comunitat Valenciana, a proposta del conseller de Presidència, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 1 de juny de 2012,  
  
DECRETE  
  
Article 1. Aprovació de l'alteració proposada  
Aprovar l'alteració dels termes municipals de Canals i l'Alcúdia de Crespins, per concórrer els requisits materials i de necessitat previstos en la legislació vigent.  
  
Article 2. Abast de l'alteració aprovada  
El traçat de la línia límit intermunicipal resultant de l'alteració aprovada serà el que es descriu literalment en l'annex, respectant la condició imposada per la Diputació Provincial de València.   
  
DISPOSICIÓ ADDICIONAL  
  
Única. Facultats d'aplicació i execució  
S'autoritza la persona titular de la conselleria competent en matèria d'administració local per a adoptar les mesures que siguen necessàries per a l'aplicació i execució d'este decret.  
  
DISPOSICIÓ FINAL  
  
Única. Efectes  
Este decret tindrà efectes des de l'endemà de la publicació en el Diari Oficial de la Comunitat Valenciana.  
Contra el present decret, les persones interessades podran interposar directament recurs contenciós administratiu, en el termini de dos mesos a partir de l'endemà de la publicació d'este decret en el Diari Oficial de la Comunitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb allò que disposen l'article 10 i concordants de la Llei Reguladora de la Jurisdicció Contenciosa Administrativa.  
I això sense perjuí de la interposició del recurs potestatiu de reposició davant del Consell, en el termini d'un mes des de l'endemà de la publicació del present decret en el Diari Oficial de la Comunitat Valenciana, d'acord amb el que disposen els articles 116 i 117 de la Llei de Règim Jurídic de les Administracions Públiques i del Procediment Administratiu Comú.  
En el cas que la persona interessada siga una administració pública no es pot interposar recurs en via administrativa, sense perjuí del que disposa l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa, i prèviament s'ha de requerir perquè s'anul·le o revoque el present decret, en el termini de dos mesos comptats des de l'endemà de la notificació o publicació, si és el cas, en el Diari Oficial de la Comunitat Valenciana.   
No obstant tot el que s'ha exposat, les persones interessades podran exercitar qualsevol altra via que estimen oportuna.  
  
València, 1 de juny de 2012  
  
El president de la Generalitat,  
ALBERTO FABRA PART  
  
El conseller de Presidència,  
JOSÉ CISCAR BOLUFER  
  
  
Annex  
Traçat de la nova línea límit intermunicipal  
  
El nou traçat partix del carrer dels Quatre Camins (denominat així a Canals) en el punt d'intersecció amb la séquia Setenes o Dilluns. Circula en direcció nord uns 12,20 metres per la vora est de l'esmentada séquia, de manera que el llit queda en el terme de l'Alcúdia de Crespins i la vora del mur exterior de contenció queda en el de Canals. La séquia gira al nord-est i la línia límit continua per esta una distància de 64 metres, fins a la intersecció amb l'eix central del carrer del Palleter. La línia límit continua per l'eix longitudinal del dit carrer i es prolonga una distància de 85,75 metres en direcció sud-est fins a la intersecció de l'eix de l'avinguda de les Corts Valencianes (antiga CC-3316) i la prolongació imaginària de l'eix longitudinal del carrer del Palleter.  
La línia límit circula per l'eix de l'avinguda de les Corts Valencianes en direcció nord-nord-est una distància de 138,20 metres fins a arribar a l'eix del carrer del Mestre Serrano, de Canals (carrer de l'Amistat a l'Alcúdia de Crespins). Recorre una distància de 63,60 metres en direcció sud-est per l'eix central del carrer del Mestre Serrano fins a la seua intersecció amb el carrer En Projecte, de Canals. Per la divisòria del carrer En Projecte, circulant pel futur eix longitudinal, es prolonga 165,50 metres en direcció nord-est fins a la intersecció del carrer En Projecte, de Canals, amb el carrer de l'Estació, de Canals, i el carrer de la Palanqueta, de Canals. Des d'este punt recorre una distància de 47 metres en direcció nord-nord-est per l'eix del carrer de la Palanqueta fins a la intersecció de les següents vies públiques: carrer de Vicente Aleixandre, carrer de l'Amistat i carrer d'Aiacor, de l'Alcúdia de Crespins, i carrer de la Palanqueta, de Canals.  
A partir d'eixe punt la línia descriu un arc de circumferència que s'inicia amb direcció nord-est i acaba en direcció nord, amb una longitud de 214,50 metres, sempre sobre l'eix del carrer de la Palanqueta. El traçat circular acaba en la intersecció entre el carrer de la Palanqueta i el carrer Sense Nom, de Canals, amb el carrer En Projecte, de l'Alcúdia de Crespins. La línia recorre pel final del carrer Sense Nom, en direcció est, una distància de 48,50 metres per l'eix longitudinal fins al punt d'intersecció del carrer Sense Nom i la prolongació de l'alineació de fatxada del carrer de Dionís d'Hongria. Des d'este punt, prenent com a referència la séquia canalitzada que creua el riuet dels Sants, es traça una línia recta de 72,50 metres en direcció sud-est fins a arribar a l'inici del terraplé. La séquia constituïx el límit intermunicipal i queda totalment en el terme de l'Alcúdia de Crespins. El terraplé pertany totalment a Canals.   
Séquia i terraplé circulen en paral·lel i pel límit entre ambdós la línia límit es prolonga 56 metres, punt on se separa de la séquia i puja pel terraplé al llarg de 16 metres fins a la intersecció amb la vora o cuneta de l'avinguda de Jaume I, de Canals, antiga carretera CV-593. Per la dita vora o cuneta es prolonga 40 metres, de manera que tant la carretera com tots els seus elements funcionals (talussos, obres complementàries, etc.) recaiguen al terme municipal de Canals, i es prolonga fins a la seua intersecció amb un camí d'accés a dos vivendes que forma un angle aproximat de 30 graus direcció nord-est amb l'avinguda esmentada. Continua per l'eix del camí durant 158,30 metres fins a arribar a la vora exterior de la plataforma ferroviària que, en la seua totalitat en este punt, queda dins del terme de l'Alcúdia de Crespins. Des de la intersecció entre l'eix del camí i la vora exterior de la plataforma ferroviària la línia límit seguix el marge sud-est d'esta, recorre 50 metres fins a l'eix del pont que creua el ferrocarril i en este punt gira 90 graus en sentit contrari a les agulles del rellotge i per l'eix del pont recorre 18 metres en direcció nord-oest fins a l'estrep del pont, on s'unix a la línia límit existent.